Nærum Kirke
Nærum Kirke er en sognekirke, der ligger i det nordlige Nærum på en bakke, som skråner kraftigt mod nord og vest.
Kirken er omgivet af menighedsbygninger og en parkeringsplads mod vestnordvest. Der er ingen kirkegård omkring kirken. Sydvest for kirken lå der tidligere en klokkestabel af træ.
Kirken består af et skib fra 1932 og et tårn med våbenhusrum fra 1936, som begge er i nyromansk stil. Der er også et langhuskor fra 1997, som erstattede et oprindeligt kor fra opførelsen. Hertil kommer præstegården fra 1975-1977 mod sydøst og præsteboligen fra 1992-1993 mod nordvest, som tilsammen stort set omslutter kirken. Kirken fremtræder således som et bygningskompleks i en særegen blanding af 1930’ernes historicerende, nyromanske stil og senere tiders funktionalisme og modernisme.
Overgangen fra ny til gammel præger også kirkerummets indre, hvor koret utraditionelt er både længere og bredere end skibet. Fra indgangsdøren mod vest bevæger man sig således fra det forholdsvis mørke, nyromanske kirkerum med gråmalede bjælker under loftet ind i det moderne kor, som præges af hvide farver og lyset fra de mange ovenlysvinduer.
Mens dele af kirkens inventar stammer fra opførelsen, er størstedelen senere tilføjelser, og især ombygningen fra 1997-1998 præger inventaret.
Den oprindelige sandstensdøbefont står i dag i våbenhuset. Den blev fremstillet i 1932 i en romaniserende stil og er udsmykket med slyngrelieffer langs den runde kumme.
En nyere døbefont af granit er opstillet i koret. Den er udført af kunstneren Erik Heide, som også har fremstillet korets øvrige inventarelementer, herunder det stemningsfyldte relief på væggen bag alteret, prædikestolen, som er udsmykket med duer, og det massive alterbord i granit.
I kirken findes desuden et glasmaleri, som oprindeligt blev indsat i 1979.